[Αποφάσεις Ολομέλειας](https://olomeleia.gr/el/taxonomy/term/3)

04/05/2025

Η Ολομέλεια των Προέδρων των Δικηγορικών Συλλόγων Ελλάδος που συνεδρίασε σήμερα 3.5.2025 στην Κέρκυρα εξέδωσε την ακόλουθη ανακοίνωση:

**1. ΣΥΜΒΟΥΛΙΟ ΤΗΣ ΕΥΡΩΠΗΣ: ΣΥΜΒΑΣΗ ΠΡΟΣΤΑΣΙΑΣ ΤΟΥ ΕΠΑΓΓΕΛΜΑΤΟΣ ΤΟΥ ΔΙΚΗΓΟΡΟΥ**

**Η Ολομέλεια εκφράζει την ικανοποίησή της** για την ολοκλήρωση της διαδικασίας σύνταξης της Σύμβασης για την Προστασία του επαγγέλματος του Δικηγόρου (Convention for the protection of the Profession of Lawyer) από το Συμβούλιο της Ευρώπης, καθώς ενσωματώνει πολυετείς διεκδικήσεις του δικηγορικού σώματος σε εθνικό και ευρωπαϊκό επίπεδο και αποτελεί την πρώτη διεθνή σύμβαση με την οποία κατοχυρώνεται η ανεξαρτησία του δικηγορικού λειτουργήματος και των δικηγορικών συλλόγων.

Η υπογραφή της σύμβασης από την Ελλάδα θα γίνει στις 13.5.2025 στο Λουξεμβούργο μαζί με άλλα κράτη του Συμβουλίου της Ευρώπης και έρχεται σε μία περίοδο όπου οι απειλές κατά της ανεξαρτησίας του δικηγορικού λειτουργήματος πολλαπλασιάζονται, τόσο στο εσωτερικό όσο και στο εξωτερικό. Η Ολομέλεια αποφάσισε αντιπροσωπεία της να παραστεί κατά την υπογραφή της σημαντικής αυτής για το δικηγορικό σώμα διεθνούς σύμβασης.

**2.ΝΕΟΣ ΚΠΟΛΔ**

**Η Ολομέλεια , ως προς τις νέες τροποποιήσεις του Κώδικα Πολιτικής Δικονομίας**, αναγνωρίζει τις θετικές διατάξεις του σχεδίου νόμου, ενώ στέκεται κριτικά σε διατάξεις που δημιουργούν νέα προβλήματα αντί να επιλύουν. Η εμπειρία από τη δικαστηριακή πραγματικότητα μας καθιστά εξόχως επιφυλακτικούς.

Είναι γνωστό ότι, όλες οι νομοθετικές πρωτοβουλίες των τελευταίων ετών που έθεταν διάφορες προθεσμίες (πχ από τον χρόνο προσδιορισμού των δικών της ανακοπής περί την εκτέλεση, τη νέα τακτική αλλά και την έκδοση των αποφάσεων εντός συγκεκριμένου χρόνου) δεν εφαρμόστηκαν λόγω έλλειψης πόρων του δικαστικού συστήματος, ενώ οι προθεσμίες αυτές ερμηνεύτηκαν σχεδόν παγίως από τη νομολογία ως «ενδεικτικές» ανεξαρτήτως της αυστηρότητας των λεκτικών επιλογών του νομοθέτη.

Το δικηγορικό σώμα συμμετέχει ενεργά στο διάλογο που βρίσκεται σε εξέλιξη και επισημαίνει ότι πέρα από τις δικονομικές παρεμβάσεις που ασφαλώς είναι αναγκαίες, απαιτείται η εξασφάλιση επαρκούς αριθμού δικαστικών γραμματέων, η μετάβαση σε ένα εξ ολοκλήρου ψηφιακό σύστημα, με βασικό χαρακτηριστικό την ψηφιακή θυρίδα δίκης και την εξ ολοκλήρου ψηφιακή διακίνηση των εγγράφων.

Η Ολομέλεια θα γνωστοποιήσει τις σημερινές της αποφάσεις επί των διατάξεων του σχεδίου του Κώδικα Πολιτικής Δικονομίας στους συναδέλφους, άμεσα.

**3.ΥΠΟΧΡΕΩΤΙΚΗ ΠΑΡΑΣΤΑΣΗ ΣΤΑ ΣΥΜΒΟΛΑΙΑ**

Η Ολομέλεια εν όψει τροποποιήσεων του ΚΠολΔθεωρεί θετική την επέκταση της μεταφοράς δικαστηριακής ύλης στους δικηγόρους στις διαταγές πληρωμής και στις διαταγές απόδοσης μισθίου, που περιλαμβάνονται στο προωθούμενο σχέδιο ΚΠολΔ από το Υπουργείο Δικαιοσύνης. Διεκδικεί την επαναφορά της υποχρεωτικής παράστασης των δικηγόρων στις εμπράγματες δικαιοπραξίες, καθώς, επίσης, και στις ενοχικές μέχρι ενός ποσού.

**4. ΑΥΞΗΣΗ ΟΡΙΟΥ ΑΠΑΛΛΑΓΗΣ ΦΠΑ**

**Η Ολομέλεια αποφάσισε να ζητήσει συνάντηση με τον Υπουργό Οικονομικών** προκειμένου να υποβάλει εκ νέου το πάγιο αίτημα του δικηγορικού σώματος για αύξηση του ορίου απαλλαγής από ΦΠΑ στο ποσό των 25.000 ευρώ. Η Ολομέλεια υπενθυμίζει ότι είναι η μόνη μνημονιακή υποχρέωση που δεν έχει υλοποιήσει η Κυβέρνηση, με αποτέλεσμα, μάλιστα, να κινδυνεύει η χώρα να υποστεί κυρώσεις από την Ευρωπαϊκή Ενωση.

**5.ΝΟΚ/ΠΔ 194/25**

**Η Ολομέλεια εκφράζει τον έντονο προβληματισμό της για τις ρυθμίσεις του ΠΔ 194/15.04.2025** που αλλάζουν ριζικά και αιφνιδιαστικά την υφιστάμενη κατάσταση οικοδομησιμότητας και αρτιότητας στην περιουσία χιλιάδων πολιτών σε οικισμούς κάτω των 2.000 κατοίκων, περιαστικούς και μη, καταργούν θεμελιωμένα εμπράγματα δικαιώματα των πολιτών και δημιουργούν ανεπανόρθωτη οικονομική βλάβη σε αυτούς.Με τις ρυθμίσεις αυτές εγείρονται σοβαρά ζητήματα συνταγματικότητας, καθώς παραβιάζεται η προστασία της ιδιοκτησίας και η αρχή της δικαιολογημένης εμπιστοσύνης των πολιτών.

Η Ολομέλεια καλεί την κυβέρνηση να διασφαλίσει άμεσα όλα τα υφιστάμενα σήμερα πάσης φύσεως δικαιώματα των ιδιοκτητών και ιδίως να διαφυλάξει την οικοδομησιμότητα ακινήτων που πληρούσαν τις προϋποθέσεις, με το μέχρι τώρα νομικό και πολεοδομικό καθεστώς με πλήρη σεβασμό προς την προστασία του περιβάλλοντος.

**6.ΨΗΦΙΑΚΕΣ ΥΠΟΓΡΑΦΕΣ -ΑΝΑΝΕΩΣΗ**

**Η Ολομέλεια διεκδικεί την άμεση ανανέωση των ψηφιακών υπογραφών** των δικηγόρων που λήγουν στα τέλη Ιουνίου 2025 και προς τούτο θα υποβάλει σχετικό αίτημα στο αρμόδιο Υπουργείο Ψηφιακής Διακυβέρνησης.

**7.ΑΝΑΘΕΣΗ ΕΞΩΤΕΡΙΚΑ ΥΠΟΣΤΗΡΙΚΤΙΚΩΝ ΥΠΗΡΕΣΙΩΝ e-ΕΦΚΑ**

**Η Ολομέλεια, σε συνέχεια προηγουμένων αποφάσεων του δικηγορικού σώματος**, με τις οποίες εξέφραζε την έντονη διαφωνία με την ανάθεση σε ιδιωτικές εταιρείες υποστηρικτικών εργασιών σχετικά με τη διαχείριση ληξιπρόθεσμων οφειλών του Κέντρου Είσπραξης Ασφαλιστικών οφειλών του e-ΕΦΚΑ, αποφάσισε να παρέμβει άμεσα σε περίπτωση εμφάνισης τέτοιων πρακτικών.

**8.ΚΑΤΑΧΡΗΣΤΙΚΕΣ ΣΥΜΠΕΡΙΦΟΡΕΣ FUNDS ΣΕ ΔΙΚΗΓΟΡΟΥΣ**

**Η Ολομέλεια, λαμβάνοντας υπόψη καταγγελίες δικηγόρων** για συνέχιση αθέμιτων και καταχρηστικών συμπεριφορών από εταιρείες διαχείρισης απαιτήσεων (Funds), παρά τα όσα είχαν συμφωνηθεί με εκπροσώπους τους το 2024, θα επιδιώξει άμεσα συνάντηση με εκπροσώπους των άνω εταιρειών προς επίλυση των προβλημάτων που συνεχίζουν να εμφανίζονται και σε περίπτωση μη επίλυσής τους, εξουσιοδοτεί την Συντονιστική Επιτροπή να αποφασίσει νέες κινητοποιήσεις.

**9. ΕΙΔΙΚΟ ΜΗΤΡΩΟ ΔΙΚΗΓΟΡΩΝ Η.Β.**

**Η Ολομέλεια , ως προς την εφαρμογή του άρθρου 32 του ν. 5130/2024** για την παροχή στην ελληνική επικράτεια νομικών υπηρεσιών από δικηγόρους που απέκτησαν την επαγγελματική τους πιστοποίηση στο Ηνωμένο Βασίλειο (Αγγλία, Σκωτία, Ουαλία, Βόρεια Ιρλανδία) αποφάσισε να προτείνει στους Δικηγορικούς Συλλόγους της χώρας να δημιουργήσουν ειδικό μητρώο, στο οποίο θα εγγράφονται κατόπιν αιτήσεώς τους οι ανωτέρω, προκειμένου να παρέχουν στην Ελλάδα νομικές υπηρεσίες αποκλειστικά και μόνο σε σχέση με το δίκαιο του Ηνωμένου Βασιλείου και το δημόσιο διεθνές δίκαιο, εξαιρουμένου του ενωσιακού δικαίου, χρησιμοποιώντας τον επαγγελματικό τίτλο με τον οποίο έχουν πιστοποιηθεί στο Ηνωμένο Βασίλειο και συγκεκριμένα τον τίτλο του «advocate» ή του «barrister» ή του «solicitor» και υποχρεωτικά δίπλα τις λέξεις «Μητρώο άρθρου 32 ν. 5130/2024».

Αυτό και μόνο τον τίτλο μπορούν να έχουν στην επαγγελματική τους ταυτότητα, στην επαγγελματική τους προβολή σε έντυπα ή ηλεκτρονικά μέσα και γενικά σε κάθε επαγγελματική δραστηριότητά τους στην Ελλάδα.

Οι ανωτέρω δεν έχουν δικαίωμα εκλέγειν και εκλέγεσθαι στον δικηγορικό σύλλογο , στο ειδικό μητρώο του οποίου είναι εγγεγραμμένοι, υπάγονται στο πειθαρχικό δίκαιο του οικείου Δικηγορικού Συλλόγου, δεν έχουν δικαίωμα να είναι εταίροι σε ελληνική δικηγορική εταιρεία και υποχρεούνται σε καταβολή τέλους εγγραφής και ετήσιας συνδρομής αντίστοιχου ποσού με τους κοινοτικούς δικηγόρους του οικείου Δικηγορικού Συλλόγου.